送葆光蹇師遊廬山
作者：蘇轍
朝代：宋

paragraphs: 建城市中有狂人，縱酒駡市無與親。
敲門訪我何逡巡，頭蓬面垢氣甚真。
截河引水登崑崙，下洗尺宅骨髓勻。
告我入室要自門，仙翁道師豈遺君。
歸來插足九陌塵，獨遊凝祥芳草春。
蕭然孤鶴鳴鷄羣，子欲不死存谷神。
海山微明朝日暾，丹成寄子勿妄云。
出入無朕窮無垠，相思一笑君乃信。